L-UE qed tintensifika l-ġlieda kontra l-frodi li jinvolvu pagamenti mhux bi flus kontanti (kards tal-kreditu, xiri online, eċċ) billi taġġorna u timmodernizza r-regoli eżistenti. In-negozjaturi tal-Kunsill u tal-Parlament, illum, laħqu qbil dwar id-direttiva dwar il-ġlieda kontra l-frodi u l-falsifikazzjoni ta' pagamenti mhux bi flus kontanti. Il-qbil politiku proviżorju issa ser ikollu jkun ikkonfermat miż-żewġ istituzzjonijiet. Id-direttiva taġġorna r-regoli eżistenti biex tiżgura li jkun stabbilit qafas legali ċar, robust u newtrali għat-teknoloġija. Hija telimina wkoll ostakli operazzjonali li jxekklu l-investigazzjoni u l-prosekuzzjoni, u tipprevedi azzjonijiet li jagħmlu lill-pubbliku aktar konxju minn tekniki frodulenti bħal phishing jew skimming. Il-frodi b'kards tal-kreditu jew bix-xiri online qed tiżdied. Din iddgħajjef il-fiduċja, u l-konsumaturi jsiru aktar xettiċi biex jixtru online. Barra minn hekk, id-dħul minn dan it-tip ta' frodi jintuża biex jiffinanzja gruppi kriminali. Il-qbil tal-lum huwa pass 'il quddiem biex jingħalqu l-lakuni legali bejn l-istati membri u jiġu introdotti regoli komuni li ser jiżguraw li min iwettaq il-frodi jiġi kkastigat. Josef Moser, ministru għall-ġustizzja tal-Awstrija Id-direttiva hija newtrali għat-teknoloġija u ser tħaddan mhux biss pagamenti tradizzjonali mhux bi flus kontanti bħal kards bankarji jew ċekkijiet iżda wkoll modi ġodda ta' pagament li dehru fl-aħħar ftit snin, bħal portafolli elettroniċi, pagamenti bil-mowbajl u muniti virtwali. It-test ta' kompromess jinkludi dispożizzjonijiet dwar: Tkabbir tal-ambitu tar-reati biex jinkludi, pereżempju, tranżazzjonijiet b'muniti virtwali; Armonizzazzjoni tad-definizzjonijiet ta' ċerti reati kriminali online, bħall-iħħekkjar ta' kompjuter jew il-phishing; Regoli armonizzati dwar il-pieni għal persuni ġuridiċi: Il-Kunsill u l-Parlament qablu dwar pieni minimi li jvarjaw minn sena sa 5 snin skont it-tip ta' reat; Assistenza u appoġġ biex jiġi żgurat li l-vittmi jkunu infurmati biżżejjed dwar id-drittijiet tagħhom u ċ-ċittadini jkunu mgħarrfa dwar kif l-aħjar jipproteġu lilhom infushom minn frodi bħal dawn; Kjarifika tal-ambitu ta' ġurisdizzjoni biex ikun żgurat li frodi transfruntiera tiġi ttrattata b'mod aktar effettiv; Ġbir ta' statistika, almenu, dwar in-numru ta' reati u l-għadd ta' persuni mħarrka u li jinstabu ħatja Id-direttiva tipprevedi regoli minimi sabiex l-istati membri jkunu liberi li jħarrxu l-azzjoni u jimplimentaw regoli aktar stretti, inkluż definizzjoni usa' tar-reati jew pieni aktar ħorox. Il-passi li jmiss Ladarba ż-żewġ istituzzjonijiet ikunu kkonfermaw il-qbil li ntlaħaq, dan ser jiġi rivedut mill-ġuristi-lingwisti qabel ma jiġi adottat formalment mill-Kunsill u l-Parlament qabel it-tmiem tat-terminu parlamentari. Kuntest Fl-2013, huwa stmat li nsterqu €1.44 biljun minn kriminali li wettqu frodi f'pagamenti bi flus mhux kontanti. Kull sena jintbagħtu madwar 36 biljun messaġġ ta' phishing liċ-ċittadini Ewropej. Id-direttiva ġiet proposta mill-Kummissjoni f'Settembru 2017 bħala parti mit-tweġiba tal-UE għall-isfida taċ-ċibersigurtà. Hija taġġorna d-deċiżjoni qafas tal-Kunsill 2001/413/ĠAI li tmur lura sal-2001. Direttiva dwar il-ġlieda kontra l-frodi u l-falsifikazzjoni ta' mezzi ta' pagament mhux bi flus kontanti - test ta' kompromess finali